Uusi bloggaajanne Linda tässä moi! - Vegetreenari
20.5.2016 by admin |
Aloitin eilen Fitfashionin blogiyhteisössä bloggaajana ja ajattelin nyt esittäytyä teille lukijoille. Olen täällä Fitfashionissa jakamassa kasvisruokavalion ilosanomaa terveellisten ja herkullisten ruokaohjeiden muodossa. Lisäksi tulen postaamaan juoksufiiliksistäni, lapsiperheen arjen ja juhlahetkien kommelluksista ja tapahtumista, ravitsemuksesta, ja kaikesta mitä nyt elämä eteen tuo.
Asun Helsingissä aviomieheni (olkoon hänen kutsumanimensä tästä lähtien vaikka Fisherman) sekä 3- ja 6-vuotiaiden lasteni kanssa.
Tyttö taitaa olla tuleva ballerina (: Kuva perheliikunnasta.
6-vuotiaan poikani kevään odotetuin päivä, kun eka etuhammas irtosi!
Tämä kevät on tuonut elämään paljon uutta. Perustin alkuvuodesta oman ravitsemus- ja liikuntapalveluja tarjoavan yrityksen Tmi Linda Kovanen. Lisäksi aloitin kasvisruokakirjan kirjoittamisen ja perustin pitkään haaveena olleen kasvisruokablogin (mikää siirtyi siis eilen Fitfashionin alle). Parina arki-iltana viikossa olen ohjannut ryhmäliikuntaa aikuis- ja lapsiryhmille sekä päivätyönä toiminut kotitalouden tuntiopettajana peruskoulussa. Kevät on ollut melkoista aikataulujen yhteensovittamista, kun olen yrittänyt löytää aikaa myös omalle juoksuharrastukselle sekä Vegeä- liikkujan kasvisruokaa-kirjan kirjoittamiseen. Nyt jumppakausi on onneksi ohi ja voin keskittyä kirjani viimeistelyyn.
Töissä kotitalousopena.
Töissä jumppaopena.
Juoksu on minulle rakas harrastus ja ennen kaikkea tapa purkaa paineita ja aikaa olla yksin. Tänä keväänä juoksin elämäni kolmannen puolimaratonin. Helsinki City Run taittui viime viikolla aikaan 1:51:54. Parannusta viime vuoden tuskien taipaleeseen tuli peräti 16 minuuttia, joten voisi sanoa, että valmistautuminen juoksuun sujui hyvin. Nyt tähtäimessä on parantaa aikaani 10 kilometrillä ja osallistua 10 km juoksutapahtumaan. Tuntuu, että puolimaratoneille valmistautuminen vie tällä hetkellä liikaa aikaa, niin lyhyemmälle matkalle treenaaminen on minulle parempi ratkaisu. Tykkään kuitenkin, että minulla on jokin tavoite mikä kannustaa kehittymään ja lähtemään lenkille.
Kesäkukkia 5-vuotiaiden askartelemina.
Tällä hetkellä ihaninta on ehkä kesän odotus, vihertävä takapihamme grilleineen ja puutarhakalusteineen ja iloiset lapsemme, jotka eivät millään malttaisi tulla illalla sisälle, kun on niin kivaa touhuta ulkona. Kesä on ihmisen parasta aikaa!
Ensi viikolla lähdemme perheen kanssa lomailemaan Turkkiin ja sieltä sitten tiedossa lomatunnelmia. Mukavaa ja energistä päivää!
Avainsanat: esittely, kotitalousopettaja, liikunnanohjaaja
20.5.2016 at 13:42
Loistavaa – sun monipuolinen tekeminen, mutta erityisesti vegeruokavalio. Monen monta vuotta olen treenannut omiani rahkapurkkien, kananmunien ja kanojen viidakossa. Sitten jäivät maitotuotteet. Sen jälkeen lihat, kanat ja lopulta kalakin. Viimeisenä sinnittelivät Suomen eettisimmät munat eli Vaahteramäen MunaEggspressin ulkona viipottavien kanojen munat. Mutta sitten jäivät nekin. Nykyään vegaani, puhtia riittää ja lihas kasvaa treenin mukaisesti. 🙂
20.5.2016 at 13:50
Kiva kuulla, että blogini aihe kiinnostaa sinua! Tulet varmaan tykkäämään syksyllä julkaistavasta kirjastani, missä paljon vegaaneja ohjeita. Laita ihmeessä ehdotuksia millaisia ruokaohjeita/aiheita toivoisit blogiini! Aurinkoista viikonloppua! -Linda
Nasu sanoo
21.5.2016 at 10:38
Hei! Millä koulutuksella voi työskennellä kotitalousopena? 😊
21.5.2016 at 18:18
Moi! Kotitalousopettaja-koulutusta järjestetään Helsingin Yliopistossa ja Itä-Suomen yliopistossa, Savonlinnassa lisää voit lukea täältä: http://www.kotitalousopettajat.fi/kotitalousopettajuus/miten-kotitalousopettajaksi
23.5.2016 at 10:43
Moi! Mielenkiinnolla odotan postauksia! Itse olen sekasyöjä, mutta koko ajan enemmän ja enemmän kasvisruoka kiinnostaa. Itsekin perheellisenä ja lähes samanikäisten lasten äitinä kiinnostaa miten saisi kasvisruokaa ”vaivihkaa” osaksi perheen arkea! 🙂
23.5.2016 at 10:52
Moi! Kiva kuulla että blogini aihe liippaa läheltä😀 pitääpä kirjoittaa postaus meidän perheen ruokailuista ja miten kasviksia ujutetaan lasten vatsoihin🍓
23.5.2016 at 17:14
Jess, vihdoin blogi jossa kirjoittajana on kasvissyöjä! Tätä on odotettu 😀 Tervetuloa!
23.5.2016 at 17:52
erdy sanoo
30.5.2016 at 20:46
Moi! Mua kiinnostais kuulla, miten toi ruokavalio toimii sun työssä? Koska eikö sun opettajana tarvii maistella aika paljon ja näyttää esimerkkiä (siis ei sillä että kasvisruokavalio on huono esimerkki) kaikkiruokaisuudesta tms? 🙂
31.5.2016 at 14:51
Moi Eriikka! Kiitos kysymyksestäsi. Totta on, että kotitalousopettajana minun täytyy arvioida oppilaiden valmistamien ruokien makua ja teenkin niin useimmiten, mutta en joka tunti. En ole liharuokien maistamisen suhteen mitenkään täyskieltäytyjä. Ruoasta voi arvioida helposti ulkonäköä sekä rakennetta ilman maistamistakin. Useimmiten pyydän oppilaita antamaan vertaispalautetta toisilleen apukysymysten avulla ja tämä antaa minulle myös välineitä arviointiin.
Ennemmin koen kasvisruokavalioni olevan kotitalousopettajan työssä rikkaus kuin haaste, sillä osaan valmistaa ja opettaa paitsi perusliha- ja kalaruoat, niin myös monipuolisesti kasvisruokia. Kotona valmistan perheelleni myös viikottain liharuokia, mutta veriseen pihviin en suostu koskemaan ( niitä meillä kyllä näkeekin todella harvoin)
En tuputa kasvisruokavaliota oppilailleni ja mainitsen siitä vain jos se tulee puheeksi heidän aloitteestaan. Toivottavasti sait vastauksen kysymykseesi.
Bataatti-tomaatti-papukeitto – Kasvialusta sanoo:
[…] Tästä pääsee reseptin luojan Linda Kovasen blogiin, ja tästä linkistä voi tutustua hänen kirjoittamaan kirjaan, josta myös kyseinen resepti löytyy. […]